เผย 5 ปีข้างหน้าเบี้ยประกันโตเกิน 7.7 แสนล้าน
ประธานผู้แทนการค้าไทยชี้ 5 ปีข้างหน้าโอกาสเบี้ยประกันโตเกิน 7.7 แสนล้านบาท
5 พ.ย. 2553

ประธานผู้แทนการค้าไทยชี้ 5 ปีข้างหน้าโอกาสเบี้ยประกันโตเกิน 7.7 แสนล้านบาท
นายเกียรติ สิทธิอมร ประธานผู้แทนการค้าไทย กล่าวในงานสัมมนาของสมาคมประกันวินาศภัยว่า ในอีก 5 ปีข้างหน้าธุรกิจประกันภัยไทยมีโอกาสที่เบี้ยประกันภัยทั้งระบบเติบโตสูงกว่าแผนแม่บทที่ตั้งเป้าหมายไว้ 7.7 แสนล้านบาท หรือคิดเป็น 6% ของผลิตภัณฑ์มวลรวมภายในประเทศ(จีดีพี) เนื่องจากในอีก 5 ปีข้างหน้าความเสี่ยงจะสูงขึ้น ทั้งด้านการลงทุนของธุรกิจ และสังคม จากการเปิดเสรีการค้า ทำให้ประเทศที่พัฒนาแล้ว กำลังเตรียมย้ายฐานการผลิตมายังกลุ่มประเทศเอเชีย เพราะเป็นตลาดที่กำลังเติบโตมากที่สุดของโลกในอีก 5 ปีข้างหน้า ซึ่งเป็นโอกาสของธุรกิจประกันภัยที่จะเข้าไปรองรับความเสี่ยงเหล่านั้น
นอกจากนี้ ยังมีประชาชนอีก 25 ล้านคนที่อยู่ในวัยแรงงาน ยังไม่มีการทำประกันใดๆ และเบี้ยประกันต่อหัวของประชากรไทยยังต่ำ เมื่อเทียบกับประเทศอื่นๆ ในเอเชีย รวมถึง การแข่งขันการขายประกันภัยระหว่างธนาคาร กับ บริษัทประกันภัย จะทำให้เข้าถึงกลุ่มลูกค้าได้มากขึ้น จึงมองว่า โอกาสของธุรกิจประกันภัยยังมีอีกมาก
ขณะนี้ กองทุนการเงินระหว่างประเทศ(ไอเอ็มเอฟ) ประเมินว่าในอีก 5 ปีข้างหน้าธุรกิจประกันภัยจะเติบโต 43% จากเบี้ยรวม 3.6 แสนล้านบาท เป็น 5.2 แสนล้านบาท เป็นการเติบโตตามภาวะเศรษฐกิจ หรือกล่าวอีกอย่างหนึ่งว่าเป็นการเติบโตตามธรรมชาติ เนื่องจากรายได้ประชาชนเพิ่มขึ้น
"คือโดยธรรมชาติโตอยู่แล้ว 43% หากมีการพัฒนาสินค้าใหม่ๆ อย่างรวดเร็วให้ทันกับการเปลี่ยนแปลง และมีความร่วมมือกับภาคส่วนอื่นๆ เชื่อว่าจะทำให้ธุรกิจประกันภัยโตได้มากกว่าเป้าหมายที่วางไว้"นายเกียรติ กล่าว